នាវា​ពិឃាដ​របស់​អាមេរិក​ក្រោម​មេ​បញ្ជាការ​ដើម​កំណើត​ខ្មែរ​បាន​មក​ដល់​កម្ពុជា
ទស្សនកិច្ច​របស់​លោក​ មាន​ឡើង​​នៅ​រយៈ​ពេល​ប្រហែល​មួយ​ខែ​ក្រោយ​ទស្សនៈកិច្ច​របស់​រដ្ឋមន្ត្រី​ការបរទេស​អាមេរិក Hillary Clinton នៅ​កម្ពុជា។
នាវាពិឃាដអាមេរិកាំងមួយគ្រឿងដែលស្ថិតក្រោមបញ្ជាការរបស់បុរសជនជាតិអាមេរិកាំងដើមកំណើតខ្មែរគឺលោក Michael Vannak Khem Misiewicz បានទៅ ដល់កំពង់ផែក្រុងព្រះសីហនុប្រទេសកម្ពុជាហើយនៅថ្ងៃសុក្រនេះដើម្បីពង្រឹង កិច្ចសហប្រតិបត្តិកាណ៍បន្ថែមទៀត រវាងសហរដ្ឋអាមេរិក (សរអា) និងប្រទេសកម្ពុជា។ នេះបើតាមការអះអាងរបស់មន្ត្រីស្ថានទូតសរអាប្រចាំរាជធានីភ្នំពេញ។ មន្ត្រីស្ថានទូតសរអាបានអះអាងថា លោក Michael Vannak Khem Misiewicz មេបញ្ជាការកងទ័ពជើងទឹក ដែល បញ្ជាកប៉ាលចម្បាំងសហរដ្ឋអាមេរិកប្រភេទ USS Mustin មានគម្រោងការជាច្រើនទាក់ទងនឹងកិច្ចការមនុស្សធម៌ពាក់ព័ន្ធនឹង ក្មេងកំព្រា សាលារៀន កម្មវិធីតាមជនបទមួយចំនួន បំពេញទស្សនកិច្ចនៅឯ ប្រាសាទអង្គរវត្ត ខេត្តសៀមរាប ក្រៅពីការហ្វឹកហ្វឺន ទាហានជើងទឹកកម្ពុជា ក្នុងអំឡុងពេលចូលចតនៅក្នុងប្រទេសកម្ពុជា។ ថ្លែងប្រាប់ VOA ខេមរភាសាកាលពីសប្តាហ៍ថ្មីៗនេះលោកមេបញ្ជាការ Michael Vannak Khem Misiewicz បានអះអាងថាទស្សនកិច្ចរបស់ USS Mustin ទៅ កាន់ប្រទេសកម្ពុជានិងប្រទេសក្នុងតំបន់អាស៊ីមួយចំនួននិងជំរុញឱ្យមានការរីកចម្រើនទំនាក់ទំនងរវាងសរអានិងកម្ពុជានិងបណ្តាប្រទេសក្នុងតំបន់ផងដែរ។ «នៅឆ្នាំ២០០៩និងឆ្នាំ២០១០ សរអាព្យាយាមបង្កើនទស្សនកិច្ចតាមរយៈកប៉ាល់ ចម្បាំងឱ្យបានច្រើន ដើម្បីបង្កើនទំនាក់ទំនងកិច្ចសហប្រតិបត្តិការណ៍រវាង យោធា សរអានិងយោធាកម្ពុជា ហើយនឹងរដ្ឋាភិបាលកម្ពុជា។ ហើយមិនមែន គ្រាន់តែកម្ពុជាទេគឺជាមួយបណ្តាប្រទេសជាច្រើនក្នុងតំបន់អាស៊ីផងដែរ ដើម្បី ធានាដល់ប្រទេសក្នុងតំបន់ទាំងអស់ឱ្យបានដឹងថាសរអានៅក្នុងតំបន់នេះដើម្បី ជួយធ្វើឱ្យមានសន្តិភាពនិងស្ថេរភាព»។ កប៉ាល់ USS Mustin ដែលប្រចាំនៅតំបន់ Yokosuka នៃប្រទេស ជប៉ុន មាន ប្រវែង ១៥៥ ម៉ែត្រ ទទឹង២០ម៉ែត្រ ជម្រៅ៩ម៉ែត្រកន្លះហើយមានកងទាហាន ជាង ៣០០ នាក់ មានផ្ទុកកាំជ្រួចតម្រង់គោលដៅ និងសម្ភារៈសឹកផ្សេងទៀត។ កប៉ាលចម្បាំងសរអាជាច្រើនប្រភេទជារឿយៗបានចូលចតក្នុងទីក្រុងព្រះសីហនុ និង បំពេញទស្សនកិច្ចតាមបណ្តាប្រទេសមួយចំនួនក្នុងតំបន់ប៉ុន្មានឆ្នាំចុង ក្រោយនេះ ពេលកម្ពុជានិងសរអាមានទំនាក់ទំនងល្អឡើងវិញ និងក្នុងពេល ដែលប្រទេសក្នុងតំបន់មួយចំនួនមានបញ្ហាតានតឹងផ្នែកនយោបាយនិងយោធា។ លោក Michael Vannak Khem Misiewicz អាយុ៤៣ឆ្នាំ ឈ្មោះដើមកំណើត ខែម វណ្ណៈ បានបញ្ចប់សាលាបណ្ឌិតសភាកងទ័ពជើងទឹក សហរដ្ឋអាមេរិក និង បានទទួលឋានន្តរស័ក្តិជានាយទាហាន នៅឆ្នាំ ១៩៩២ ហើយលោកបានចូលបំពេញកិច្ចការជា មេបញ្ជាការនាវាពិឃាដ USS Mustin នៅឆ្នាំ២០០៩។ ដំណើរទស្សនកិច្ច របស់ លោក Michael Vannak Khem Misiewicz កើតឡើងក្រោយពេលដំណើរទស្សនកិច្ចរបស់លោកស្រីរដ្ឋមន្ត្រី ការបរទេស Hillary Clintonទៅកាន់ប្រទេសកម្ពុជាកាលពីចុងខែតុលា។ នៅក្នុងសេចក្តីប្រកាសព័ត៌មានរបស់ស្ថានទូតសរអាបានឱ្យដឹងថាលោក Miesiewicz បានដឹកនាំនាវាធ្វើទស្សនកិច្ចទៅកាន់កំពង់ផែជាច្រើនហើយ ក្នុងអាជីពការងាររបស់លោក តែគ្មានទស្សនកិច្ចណាដែលលោក Miesiewicz មានមនោសញ្ចេតនារំភើបជាងពេលទស្សនកិច្ចក្នុងប្រទេសកម្ពុជាទេ។ «ទស្សនកិច្ចនេះធ្វើឱ្យខ្ញុំសប្បាយរីករាយណាស់ពីព្រោះនៅទីបំផុតខ្ញុំត្រឡប់ទៅវិញ ហើយមានក្តីរន្ធត់ណាស់ពីព្រោះខ្ញុំមានអារម្មណ៍ដ៏ចម្រុះ»។ លោក មេបញ្ជាការ Misiewicz ត្រូវគេរាយការណ៍មកថាបានជួបជាមួយក្រុមគ្រួសារសាច់ញាតិនៅក្នុងប្រទេសកម្ពុជាមួយចំនួនដែលមកទទួលបដិសណ្ឋារកិច្ចលោកក្នុងដំណើរមកដល់ប្រទេសកម្ពុជានៅថ្ងៃនេះ។ លោក Misiewicz ដែលមានស្រុកកំណើតនៅខេត្ត កណ្តាល ត្រូវស្រី្តជនជាតិអាមេរិកាំងធ្វើការនៅក្នុងស្ថានទូតអាមេរិកប្រចាំកម្ពុជាយកមកធ្វើជាកូនចិញ្ចឹមក្នុងចុងទសវត្សរ៍១៩៦០ និងដើមទសវត្សរ៍១៩៧០ ដែលពេល នោះហើយធ្វើឱ្យលោកគេចខ្លួនរួចពីរបបវាលពិឃាដខ្មែរក្រហមដែលមានពលរដ្ឋខ្មែរជិត២លាននាក់ត្រូវគេសម្លាប់។ ឪពុកបង្កើតរបស់លោក ត្រូវពួក ខ្មែរក្រហមសម្លាប់នៅសម័យខ្មែរក្រហមដែរចំណែកម្តាយបង្កើតនិងបងប្អូនរបស់លោកកំពុងរស់នៅក្នុងរដ្ឋ Texas៕